Idi epalabas i piyen akow da,
si Jesus tan disipolos to,
bima-sil ired ma baybay na Galilee a engaranan ngo na baybay na Tiberias.
Et tined ira na chakel a too tep mita riy milagron imag Jesus nonta inpamapteng toy mansekit.
Timiyed ires Jesus cha chontog,
et timokkong ired man.
Nontan a timpo,
chanchaniy piyasta na Hodjos a engaranan na Piyasta na Inda-bas na Anghil cha Hodjos.
Idi timakmang si Jesus,
mita thoy chakel a toon mankokowan alid kad-an to.
Et kigwan tod Philip i “Toy pengedaan tayo na mekan i say mepekan a emiin iriy too?”
Amta walen Jesus i a-magen to,
nem inbaga tho man bengat say amtaen to no nengoy konen Philip.
Insongbat Philip i “Angken mankastos kiya na chegwen dasos a denarii a maytongkal na kakanen cha,
nat on-anay ngorechan,
angken sanko-tik i a-daen cha.”
Et sema sa-ki iren ma disipolos a si Andrew a ahin Simon Peter,
kigwan to i
“Ajay i nga-ngen dahin gwared si-kathoy dimen tinapay tan chegwen paideng.
Nem nat on-anay a pekanen ton emiin ira ja too.”
Et kigwan Jesus ired ma disipolos to i “Petokkong jo ira ma too.”
Chakel i do-bet chiwan,
isonga timokkong ired man.
Say kabibidang na dalekid man,
chanchanin dimen dibo.
Et ida wen Jesus iwa tinapay a iyansalamat cha Afo Chiyos et inpaiap-ap to ired ma toon ketinokkong chiwan.
Inges ngon man i inpasing tod ma paideng.
Et engan iriy too ingkathod iyapsel ira.
Idi iyapsel iren emiin,
kigwan Jesus cha disipolos to i “Koskos joy ebay-anan say nagwariy maykawas.”
Et kiyoskos cha ma biyay-anan na tood ma dimen tinapay a kiyakan cha,
et pino thoy sawal na chegwen basket.
Idi mita na tooy milagron imag Jesus,
kigwan cha i “Sigoradon sejay i profiten emangkesked a onmothok alid ja dobong.”
Nem si Jesus,
amta tho i chanchanin pidithen chen manbalin na ari cha.
Isonga,
iyamtik a chakos et sa-sa-ki thon timiyed chiwa chontog.